b'\n_START_ARTICLE_\nTimur Lenk\n_START_SECTION_\nSl\xc3\xa6gt og opv\xc3\xa6kst\n_START_PARAGRAPH_\nTimur Lenk er f\xc3\xb8dt i Shakrisazbs n\xc3\xa6r ved Samarkand i det nuv\xc3\xa6rende Usbekistan i et omr\xc3\xa5de, hvor folk talte tyrkisk og nogle \xe2\x80\x93 blandt andet Timurs sl\xc3\xa6gt \xe2\x80\x93 var konverteret til islam. Han nedstammede fra mongolske krigere, der var draget vestp\xc3\xa5 i forbindelse med styrkelsen af det store mongolske imperium. Han betragtede sig selv som efterkommer af den store mongolske krigsherre Djengis Khan. _NEWLINE_Hans far var af krigersl\xc3\xa6gt, men foretrak at studere og endte med at g\xc3\xa5 i islamisk kloster. For Timurs opdragelse bet\xc3\xb8d det, at han ikke blev s\xc3\xa6rlig god til de traditionelle udend\xc3\xb8rs aktiviteter, der gav status i samfundet, men i stedet viste han sig som en opm\xc3\xa6rksom l\xc3\xa6ser af Koranen.\n_START_SECTION_\nVejen til magten\n_START_PARAGRAPH_\nOmkring 1360 udm\xc3\xa6rkede han sig imidlertid som milit\xc3\xa6r leder, idet han deltog i felttog. Timur fortsatte som leder af invasionen af Khorasan i det nuv\xc3\xa6rende \xc3\xb8stlige Iran, og da den ogs\xc3\xa5 blev en succes, fik han flere lignende opgaver. Omr\xc3\xa5det var omstridt af flere parter, men selv om Timurs oprindelige herre blev myrdet, klarede han sig med held gennem de skiftende magtforhold._NEWLINE_Da den magtfulde Tughluk Timur, der havde erobret store dele af Centralasien, d\xc3\xb8de, gav det Timur Lenk muligheden for at komme til magten i Samarkand i 1369. Han brugte om sig selv betegnelsen "emir" \xe2\x80\x93 fyrste, men var nok reelt mere "khan" \xe2\x80\x93 krigsherre.\n_START_SECTION_\nEkspansion\n_START_PARAGRAPH_\nFra han kom til magten og til sin d\xc3\xb8d i 1405, var Timur Lenk n\xc3\xa6sten konstant involveret i krige eller angrebstogter. Mod vest og nordvest n\xc3\xa5ede hans erobringer til det Kaspiske Hav og floderne Ural og Volga, og i den forbindelse havde han drabelige kampe mod Den Gyldne Horde, der var en tartar-stat mod nord. Mod sydvest indtog han hele Persien. Mange af hans felttog var med til at give ham ryet for at v\xc3\xa6re grusom, idet han ganske enkelt arrangerede massakrer, hvis en by eller et omr\xc3\xa5de gjorde modstand. Disse massakrer var med til, at de fleste byer overgav sig frivilligt, og s\xc3\xa5 led de sj\xc3\xa6ldent st\xc3\xb8rre overlast._NEWLINE_I hans felttog mod Indien i 1398 blev han i s\xc3\xa6rlig grad kendt for grusomhed. Landet var m\xc3\xa6rket af borgerkrige, men Timur m\xc3\xb8dte alligevel stor modstand p\xc3\xa5 vejen til Delhi. Den blev forholdsvis let indtaget, og hans h\xc3\xa6re lagde stort set byen \xc3\xb8de. Det er uklart, om \xc3\xb8del\xc3\xa6ggelserne skete p\xc3\xa5 Timurs befaling, men i hvert fald drog han tilbage til Samarkand med enorme m\xc3\xa6ngder plyndringsgods. Det er n\xc3\xa6vnt, at han blandt andet tog halvfems elefanter med, der sl\xc3\xa6bte sten til en moske i Samarkand._NEWLINE_En af Timurs mest markante modstandere i slutningen af sit liv var Bayezid, sultanen af det Osmanniske Rige (Tyrkiet). Denne ekspanderede mod \xc3\xb8st i Anatolien og st\xc3\xb8dte  mod Timur Lenk. Timur drog mod vest og erobrede Aleppo, Damaskus og Baghdad med meget store massakrer. En af f\xc3\xb8lgerne blev, at han officielt blev erkl\xc3\xa6ret som fjende af Islam. _NEWLINE_Han st\xc3\xb8dte sammen med Bayezid ved Ankara i Anatolien i 1402. Ved et m\xc3\xa6gtigt slag 20. juli besejrede Timur Bayezid og tog ham til fange. Begrundelsen for Timurs invasion i Anatolien var at genskabe det seljukkiske herred\xc3\xb8mme, som han s\xc3\xa5 som de retm\xc3\xa6ssige herskere over omr\xc3\xa5det._NEWLINE_Timur Lenks sidste store projekt var at genskabe det mongolske herred\xc3\xb8mme i Kina, idet Ming-dynastiet havde fordrevet mongolerne i anden halvdel af det 14. \xc3\xa5rhundrede. L\xc3\xa6nge havde han sendt gaver til kejserd\xc3\xb8mmet, men i slutningen af 1404 tog han fat p\xc3\xa5 sin store plan om at genskabe den mongolske magt. Han n\xc3\xa5ede imidlertid ikke s\xc3\xa5 langt, da han d\xc3\xb8de af sygdom f\xc3\xa5 m\xc3\xa5neder efter starten p\xc3\xa5 felttoget. _NEWLINE_Ved sin d\xc3\xb8d kontrollerede Timur Lenk et omr\xc3\xa5de svarende nogenlunde til det nuv\xc3\xa6rende Iran, Afghanistan, Pakistan, Irak, Kuwait, Turkmenistan, Usbekistan og Tadjikistan, st\xc3\xb8rre dele af Tyrkiet, Syrien og Kasakhstan samt mindre dele af Rusland, Indien og Kina. Efter hans d\xc3\xb8d gik riget snart i opl\xc3\xb8sning, selv om hans yngste s\xc3\xb8n Shah Rukh som hans direkte efterf\xc3\xb8lger holdt sammen p\xc3\xa5 en stor del af riget et stykke tid._NEWLINE_Timur Lenk blev gravsat i et stort mausoleum i Samarkand, der er en stor turistattraktion.\n_START_SECTION_\nTimur Lenk og kunst\n_START_PARAGRAPH_\nTimur Lenk blev ud over som krigsherre ogs\xc3\xa5 kendt som kunstelsker, og under hans herred\xc3\xb8mme blev Samarkand beriget med mange arkitektoniske mesterv\xc3\xa6rker. Ogs\xc3\xa5 litteratur, miniaturemaleri og kalligrafi havde hans bev\xc3\xa5genhed og blomstrede under hans regime.\n_START_SECTION_\nHistorisk perspektiv\n_START_PARAGRAPH_\nAt det lykkedes Timur Lenk at erobre s\xc3\xa5 stort et omr\xc3\xa5de har historikerne flere forklaringer p\xc3\xa5. For det f\xc3\xb8rste var de forskellige riger rundt om hans kerneomr\xc3\xa5de i varierende grad i opl\xc3\xb8st af magtkampe og borgerkrige. Det havde Timur et godt blik for, men ogs\xc3\xa5 et effektivt efterretningsv\xc3\xa6sen var af betydning. For det andet h\xc3\xa6rgede den sorte d\xc3\xb8d mange af omr\xc3\xa5derne. For det tredje var Timur Lenk tilsyneladende en fremragende feltherre, der ogs\xc3\xa5 benyttede sig af de krigsteknik, som han st\xc3\xb8dte p\xc3\xa5 i de erobrede omr\xc3\xa5der. Det drejer sig f.eks. om belejringsmaskiner og krigselefanter._NEWLINE_Timur Lenk yndede at pege p\xc3\xa5 sin relation til mongolerne og is\xc3\xa6r Djengis Khan. P\xc3\xa5 det milit\xc3\xa6re omr\xc3\xa5de levede han ganske godt op til sit forbillede, men til at f\xc3\xa5 et imperium til at fungere havde han langt fra de evner, som Djengis Khan besad. Derfor faldt riget forholdsvis hurtigt fra hinanden efter hans d\xc3\xb8d, og eftertiden har f\xc3\xb8rst og fremmest set ham som \xc3\xb8del\xc3\xa6gger, der b\xc3\xa5de var ansvarlig for, at store byer blev lagt i ruiner, og for at frugtbare, men sparsomt beboede omr\xc3\xa5der blev lagt \xc3\xb8de og forvandledes til \xc3\xb8rken.'